Diari Oficial de la Generalitat Valenciana


Sumari del DOGV 8715, del 13-01-2020 (2020/157)

RESOLUCIÓ de 29 d'agost 2019, del director general de Ports, Aeroports i Costes, per la qual es delega la signatura de determinades resolucions i actes administratius de la seua competència.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8715

Data del DOGV
:   13-01-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/157


Data del document
:   29-08-2019

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Descriptors 

:   * Conselleria de Política Territorial, Obres Públiques i Mobilitat

RESOLUCIÓ de 29 d'agost 2019, del director general de Ports, Aeroports i Costes, per la qual es delega la signatura de determinades resolucions i actes administratius de la seua competència. [2020/157]  
L'elevat volum d'expedients la tramitació dels quals té atribuïda aquesta direcció general, així com la necessitat de resoldre'ls dins dels terminis legalment establits aconsella, per motius d'ordre tècnic i jurídic, fer ús de la facultat de delegació de signatura prevista en l'article 12 de la Llei 40/2015, d'1 d'octubre, de règim jurídic del sector públic.  
  
Per això, es considera oportú, d'una banda, implantar un sistema uniforme de delegació de signatura aplicable a les resolucions i actes administratius, incloent-hi les certificacions i còpies de documents, en matèria de la competència d'aquesta direcció general. D'altra banda, s'aborda, des del punt organitzatiu, un procediment de substitució o suplència, en els supòsits de vacant, absència o malaltia del/de la titular de la Subdirecció General de Ports, Aeroports i Costes.  
L'article 142 del Decret 105/2019, de 5 de juliol, del Consell, pel qual s'estableix l'estructura bàsica de la Presidència i de les conselleries de la Generalitat atribueix a la Direcció General de Ports, Aeroports i Costes, entre altres, les funcions en matèria d'infraestructures públiques portuàries i aeroportuàries, administració de costes, i gestió i explotació de ports i infraestructures portuàries de competència autonòmica. El titular d'aquesta direcció general ha sigut nomenat per Decret 169/2019, de 26 de juliol, del Consell, de nomenaments d'alts càrrecs.  
  
Per tot el que s'ha exposat, i d'acord amb el que s'estableix en l'article 70 de la Llei 5/1983, de 30 de desembre, del Consell, en l'article 142 del Decret 105/2019, de 5 de juliol, i en l'article 12 de la Llei 40/2015, d'1 d'octubre, resolc:  
  
Primer  
Efectuar les següents delegacions de signatura en la persona titular de la Subdirecció General de Ports, Aeroports i Costes.  
1. En matèria de ports: els acords d'incoació de procediments sancionadors, els actes de tràmit, resolucions, actes administratius i l'emissió d'informes i de certificats que corresponga en les matèries de l'àmbit competencial de la direcció general en matèria de ports, a excepció de les resolucions d'atorgament d'autoritzacions i concessions en el domini públic portuari amb contingut econòmic.  
  
2. En matèria d'aeroports: els acords d'incoació de procediments sancionadors i d'autorització d'establiment d'instal·lacions aeroportuàries de competència de la Generalitat, i qualssevol informes que hagen d'emetre's en matèria d'aeroports.   
3. En matèria de costes: les resolucions dels expedients de sol·licitud d'autorització d'obres, usos i instal·lacions en la zona de servitud de protecció del domini públic maritimoterrestre de competència de la Generalitat, els acords d'incoació dels procediments sancionadors i de restitució de la legalitat i qualssevol informes que hagen d'emetre's en matèria de costes o que afecten el domini públic maritimoterrestre.   
  
  
Segon   
En cas de vacant, absència o malaltia del subdirector o subdirectora general de Ports, Aeroports i Costes, la signatura quedarà delegada en les persones titulars de les direccions de servei de la mateixa Subdirecció General de Ports, Aeroports i Costes que exerciran aquesta delegació de signatura cadascun/a en el seu àmbit de gestió i de les seues respectives matèries.  
  
Tercer  
En les resolucions i actes que se signen per delegació és requisit formal indispensable fer constar aquesta circumstància i l'autoritat delegant de procedència mitjançant la consignació al peu de signatura de la llegenda ?El director general de Ports, Aeroports i Costes?, seguit de l'expressió ?Per delegació de signatura- o la seua abreviatura ?P.D. de signatura- juntament amb l'esment de les dades identificatives de la present resolució, i finalment es farà la denominació del càrrec o lloc de treball i nom de la persona que efectua la signatura per delegació.  
  
  
Quart  
La delegació de signatura no implica l'alteració de la competència de l'òrgan delegant i per a la seua validesa no és necessària la publicació.  
  
Cinqué  
El director general de Ports, Aeroports i Costes podrà revocar totalment o parcialment la delegació de signatura, i podrà signar en qualsevol moment les resolucions i actes administratius la signatura dels quals estiga delegada mitjançant la present resolució.  
   
València, 29 d'agost de 2019.- El director general de Ports, Aeroports i Costes: Emilio Miguel Obiol Menero.